ไฟแนนซ์ทูเดย์
...คอลัมนิสต์มือดีของโพสต์ทูเดย์ อรุณ จิรชวาลา อดีตกรรมการผู้จัดการ ธนาคารนครหลวงไทย และกรรมการในบริษัทจดทะเบียนในตลาดหลักทรัพย์และนอกตลาดหลักทรัพย์ รับเชิญเป็นนักวิเคราะห์ประจำรายการมันนี่ทอล์คของโพสต์ทีวี ที่ออกอากาศทางช่องอมรินทร์ทีวี เวลา 07.00-08.00 น. หลายครั้งเข้า เลยถูกมัดใจให้เป็นแขกรับเชิญประจำไปเสียแล้ว แฟนคลับเชิญติดตามกันได้
7 ม.ค. 2558

...คอลัมนิสต์มือดีของโพสต์ทูเดย์ อรุณ จิรชวาลา อดีตกรรมการผู้จัดการ ธนาคารนครหลวงไทย และกรรมการในบริษัทจดทะเบียนในตลาดหลักทรัพย์และนอกตลาดหลักทรัพย์ รับเชิญเป็นนักวิเคราะห์ประจำรายการมันนี่ทอล์คของโพสต์ทีวี ที่ออกอากาศทางช่องอมรินทร์ทีวี เวลา 07.00-08.00 น. หลายครั้งเข้า เลยถูกมัดใจให้เป็นแขกรับเชิญประจำไปเสียแล้ว แฟนคลับเชิญติดตามกันได้
...พูดถึงคุณอรุณ ต้องนึกถึงเพื่อนเลิฟ อภิศักดิ์ ตันติวรวงศ์ กรรมการธนาคารไทยพาณิชย์ อดีตกรรมการผู้จัดการธนาคารกรุงไทย ที่อารมณ์ดียิ้มแย้มแจ่มใส หลังเลิกทำงานประจำ อันนี้ ช.ชดา รับประกันได้ ถ้าได้เป็น รมว.คลัง รอบที่แล้ว นักข่าวคงก่ายหน้าผาก เพราะเฮียจิ๋วยังพูดน้อยต่อยหนักเหมือนเดิม 
...พระวรวิทย์ ชัยลิมปมนตรี อุปสมบททดแทนพระคุณบุพการี ได้ฉายา “ปริสาสโภ” หมายความว่า “ผู้องอาจในพุทธบริษัท” ชื่อเรียก ไม่ยาก แต่พระท่านยังจำฉายา ตัวเองไม่แม่น เบื้องหลังตัดสินใจอุปสมบทเพราะครูบาแห่งวัดแสงแก้วโพธิญาณ อ.แม่สรวย จ.เชียงราย ท่านชวน ก็เลยตัดสินใจบวชอีกครั้ง ก่อนสึกมามีชีวิตใหม่อีกครั้ง
...จู่ๆ ก็งานเข้า บันเทิง ตันติวิท บิ๊กบอสค่ายธนชาต โดนโจมตีให้กู้ไปครอบงำสื่อ เจ้าตัวกำลังตัดสินใจว่าจะฟ้องร้องหมิ่นประมาทสื่อหรือไม่ เพราะถือว่านำเสนอข่าวข้างเดียวและมุ่งทำให้เสียชื่อเสียง
เรื่องนี้เบื้องหลังไม่มีอะไรมาก แต่กลายเป็นมีเยอะไปเสียแล้ว ได้ยินจากบอร์ดแบงก์ว่าจะเชิญหน่วยงานกลางที่กำกับดูแลอย่าง ก.ล.ต.มาไขข้อข้องใจว่าธนาคารทำผิดอะไรถึงได้โดนต่อว่ามากมายอย่างไม่เหลือเยื่อใย
...วันนี้ กรมธนารักษ์ และอธิบดีกรมที่ดิน จะร่วมลงนามบันทึกข้อตกลงว่าด้วยการขอใช้ข้อมูลที่ดินเพื่อการจัดทำบัญชีกำหนดราคาประเมินทุนทรัพย์ พ.ศ. 2558 เอ็มโอยูนี้จะช่วยให้การประเมินราคาที่ดินใหม่ทั่วประเทศ ที่กรมธนารักษ์ได้รับมอบหมายให้ทำราคาด่วนที่สุด จัดทำได้เร็วขึ้น
ปัจจุบันกรมธนารักษ์ประเมินราคาที่ดินเป็นรายบล็อกก็ต้องเปลี่ยนมาเป็นรายแปลงหรือโฉนด ซึ่งที่ดินทั่วประเทศที่ต้องประเมินใหม่มีทั้งหมด 30 ล้านแปลง ปัจจุบันมีการประเมินไปได้เพียง 8 ล้านแปลงเท่านั้น สโลโมชั่นเหลือเกิน
...คิดถึงปลัดคลัง รังสรรค์ ศรีวรศาสตร์ จะประกาศตามหาคนหายได้หรือเปล่า 2-3 เดือนที่ผ่านมา ปลัดคลังเงียบหายไปจากแวดวง ไม่รู้แอบซุ่มทำอะไรอยู่ ส่วน รมช.คลัง วิสุทธิ์ ศรีสุพรรณ ก็ไม่ค่อยออกงานจนบางคนจำไม่ได้ว่าเรามี รมช.คลัง ด้วยหรือ